钦定古今图书集成/理学汇编/字学典/第105卷 > 吴彩鸾
## 钦定古今图书集成/理学汇编/字学典/第105卷 > 吴彩鸾

按《宣和书谱》：“吴彩鸾自言西山吴真君之女。太和中，
进士文萧客锺陵，中秋夜彩鸾在歌场中，萧心悦之，
遂偕往。萧拙于为生，彩鸾书小楷书《唐韵》一部，市五
千钱为糊口计，不出一日间，了十数万字，非人力可
为也。囊涩，复一日，书之所市，不过前数。由是彩鸾《唐
韵》世多得之。历十年，萧与彩鸾各乘一虎仙去。”《唐韵》
字画虽小而宽绰有馀，全不类世人笔。今御府所藏
正书一十有三：《唐韵平声》《上唐韵平声》《下唐韵上声》
《唐韵去声》《唐韵入声》，《〈唐韵〉上下二唐韵》六。

按《道园学古录》：“龙兴紫极宫写韵轩，世传吴仙尝写
韵于此轩，以之得名。昔在图书之府及好事之家，往
往有其所写《唐韵》，皆硬黄书之，纸素芳洁，界书精整，
结字遒丽，皆人间之奇玩也。”